AQShda qatlning eski usullariga qaytishni taklif etishmoqda

AQShda o‘limga hukm etilgan jinoyatchini qatl etishning eskicha usullariga (otish, elektr stul, gazli kamera) qaytishni taklif qilishmoqda. Associated Press axborot agentligining yozishicha, bu takliflar berilishiga hozirgi davrda qatl uchun qo‘llaniladigan tibbiy vositalar zaxirasi kamayib qolganligi sabab bo‘lmoqda. Bundan tashqari, huquq himoyachilari mazkur tibbiy vositalar azobli talvasani keltirib chiqarishini aytib, bunda hukumatni ayblamoqdalar.

Missuri shtati Bosh assambleyasi Vakillar palatasi a’zosi, respublikachi Rik Brettin otish usuliga qaytishni ma’qul ko‘rgan. Missuri shtati prokurori esa gazli kameralar orqali qatl etish usuliga qaytishni taklif etgan. Virjiniyadagi yana bir amaldor elektr stulda qatl etishni maqbul yo‘l, deb hisoblaydi.
AQSh oliy jazoni ijro etishning tibbiy vositalar orqali inyeksiya qilish usuliga 1980-yillarda o‘tgan. O’shanda bu usulni otish yoki osishdan ko‘ra insonparvarroq hisoblangandi. Shu bilan birga, ayrim shtatlarda (masalan, Alabama, Florida va Kentukki) hozirgacha ham o‘limga hukm etilganlar inyeksiya yoki elektr stul orqali qatl etilishini o‘zlari tanlash huquqiga egalar. Delaver, Nyu-Gempshir va Vashingtonda esa o‘limga mahkumlar inyeksiya yoki osish usulidan birini o‘zlari tanlashlari mumkin.
Umuman olganda, AQShda o‘lim jazolari soni tobora kamaymoqda. 2013-yilda mamlakatda 39 kishi qatl etilgan bo‘lsa, 1999-yilda ular soni ikki baravar ko‘p edi.